A TANÁCS 2006/718/KKBP HATÁROZATA
(2006. október 23.)
az egyes fehérorosz tisztviselőkkel szembeni korlátozó intézkedésekről szóló 2006/276/KKBP közös álláspont végrehajtásáról
AZ EURÓPAI UNIÓ TANÁCSA,
tekintettel az egyes fehérorosz tisztviselőkkel szembeni korlátozó intézkedésekről szóló, 2006. április 10-i 2006/276/KKBP közös álláspontra (1), és különösen annak 2. cikkére, az Európai Unióról szóló szerződés 23. cikke (2) bekezdésének második albekezdésével összefüggésben,
mivel:
(1)
A Tanács 2006. április 10-én elfogadta 2006/276/KKBP közös álláspontot, amely megerősítette a 2006. március 19-i fehéroroszországi elnökségi választások során a nemzetközi választási előírások megsértéséért és a polgári társadalom és a demokratikus ellenzék elleni kemény rendőrségi fellépésért felelős személyekkel, és az ezen személyek környezetéhez tartozó természetes és jogi személyekkel, szervezetekkel vagy szervekkel szembeni meglévő korlátozó intézkedéseket.
(2)
A Tanács 2006. május 18-án elfogadta a 2006/276/KKBP közös álláspont módosításáról szóló 2006/362/KKBP közös álláspontot a fenti személyek és a környezetükhöz tartozó természetes és jogi személyek, szervezetek vagy szervek pénzeszközeinek befagyasztása érdekében.
(3)
A Tanács a 2006/276/KKBP közös állásponttal összhangban felülvizsgálta a korlátozó intézkedéseket, és az újabb fejleményekre tekintettel úgy határozott, hogy azokat további, a polgári társadalom és a demokratikus ellenzék elleni kemény rendőrségi fellépésért felelős személyekre is ki kell terjeszteni. A 2006/276/KKBP közös álláspont III. és IV. mellékletében foglalt jegyzékeket ennek megfelelően módosítani kell,
A KÖVETKEZŐKÉPPEN HATÁROZOTT:
1. cikk
A 2006/276/KKBP közös álláspont III. és IV. mellékletének helyébe az e határozat mellékletében szereplő szöveg lép.
2. cikk
Ez a határozat az elfogadásának napján lép hatályba.
3. cikk
Ezt a határozatot az Európai Unió Hivatalos Lapjában ki kell hirdetni.
Kelt Luxembourgban, 2006. október 23-án.